Nadat Annali Nel, voorsitster van die Vrouediens van die Ned. Geref. Kerk Loxton, almal hartlik welkom geheet het, het ds. Andrea Werner van Loxton die dag op die regte manier begin, met Skriflesing en gebed. Annali het van die geleentheid gebruik gemaak om bedankings te doen – waarvan die heel belangrikste ons Hemelse Vader is. Annali het genoem dat die samewerking, entoesiasme en positiewe gesindheid waarmee Loxton se vroue vir hierdie dag voorberei het, ’n riem onder die hart is. En dat daar, van die begin af, oor al die reëlings van en vir die dag die Here se seën rus.
Baie dankie aan my spannetjie op die ringskomitee vir die lekker (en harde) saamwerk, die entoesiasme waarmee julle alles aangepak het, die pragtige saal en die kos wat so lekker en mooi voorgesit is.
Dankie, oom Schalk van Spektrum Musiek vir oom se klankstelsel wat ons vir die dag kon gebruik. Oom se getuienis was so mooi: vat dit gratis my kind, dit is vir die kerk. Baie dankie aan Deon Jonker van 4Sheep Restaurant van Beaufort-Wes vir die borg van die muffins en scones. Dit het ons so baie gehelp.